**Türkmenistanyň Ministrler Kabinetiniň Başlygynyň Orunbasarlary tarapyndan 2019-njy ýylyň “\_\_\_\_” \_\_\_\_\_\_\_\_\_\_\_\_\_\_ tassyklanan okuw meýilnamasyna goşundy**

### KÄR HÄSIÝETNAMASY

# **Hünär:** 5.37.05.03 Buhgalterçilik hasaba alnyşy we audit (energetika pudagynda)

**Kär:** buhgalter-ykdysatçy

Şu kär häsiýetnamasy Türkmenistanyň ýokary okuw mekdepleriniň “Buhgalterçilik hasaba alnyşy we audit (energetika pudagynda)” hünäri boýunça taýýarlanylýan buhgalter-ykdysatçylaryň wezipelerini hem-de olaryň hünärine bildirilýän esasy talaplary kesgitleýär.

Hünärmenlik häsiýetnamasy hünärmenleri taýýarlamaklygyň meýilnamasyny işläp düzmek, taýýarlanylmaly hünärmenleriň sanyny çaklamak, olaryň düzümini delillendirmek, ýokary okuw mekdebinde okuw-terbiýeçilik işlerini guramak, okuwyny tamamlan uçurymlaryň işlemeli ýerlerine ugradylyşyny, işe ýerleşdirilişini üpjün etmek we olaryň ýerine ýetirýän wezipeleriniň hünärlerine laýykdygyny seljermek üçin ulanylmalydyr.

**Hünärmeniň wezipesi**

Hünärmen energetika pudagynda buhgalterçilik hasaba alyş we auditorlyk işlerini, maliýe hasabatlaryny, guramaçylyk-dolandyryjy we ylmy-barlag işlerini ýokary okuw mekdebinde alan hünärine laýyklykda amala aşyrmak üçin taýýarlanylýar.

Hünärmen energetika toplumyna girýän pudaklaryň hasaphana bölümlerinde, ylmy-barlag edaralarynda, daşary ýurt kompaniýalarynyň bilelikdäki birleşmelerinde ýokary bilimli hünärmenlere niýetlenen wezipeleri eýeläp biler.

**Hünärmene bildirilýän umumy talaplar**

Hünärmen ýokary hünär taýýarlykly, medeniýetli we salyhatly, halkyň bähbidini arap bilýän, Watanymyza, halkymyza, Hormatly Prezidentimize wepaly, häzirki zaman türkmen jemgyýetiniň talaplaryna, Türkmenistanyň Prezidenti Hormatly Gurbanguly Berdimuhamedowyň syýasatlaryna dogry düşünýän we olary gyşarnyksyz durmuşa geçirip bilýän hünärmen bolmalydyr.

Hünärmen köpçüligiň göwnüni tapmagy, oňa ýolbaşçylyk etmegi, işgärleri agzybirlik, maksada okgunlylyk, watansöýüjilik ruhunda terbiýelemegi, nazary bilimini we tejribelik endiklerini yzygiderli we üznüksiz kämilleşdirmegi, öz ugrundan toplanan ylmy maglumatlary işinde ýerlikli ulanmagy, zähmeti ylmy esasda guramagy başarmalydyr.

Hünärmen düýpli ylmy we amaly taýdan taýýarlykly, hünärini kämil ele alan, öz bilimini, gözýetimini hemişe giňeltmäge we çuňlaşdyrmaga çalyşýan, köpçülik bilen agzybir işlemegi başarýan hünärmen bolmalydyr.

## **Hünärmen şu aşakdakylary bilmelidir:**

* Sanly ykdysadyýetiň usullaryny peýdalanyp, önümçiligi dolandyrmaklygy;
* häzirki zaman, öňdebaryjy tehnologiýalary ulanyp, energiýany tygşytlamagy;
* hünäri boýunça daşary ýurt dillerindäki edebiýatlary we tehniki resminamalary peýdalanmagy;

- önümçilik we ylmy barlag meselelerini çözmek üçin ýeterlik möçberde umumy nazary dersleriň esaslaryny;

- umumy ykdysady dersleri, şol sanda ykdysady teoriýany, makroykdysadyýeti we mikroykdysadyýeti, energetika pudagynyň marketingini, energetika pudagynda önümçiligiň guralyşyny we dolandyrylyşyny, energetika pudagynyň statistikasyny, zähmeti guramagy, kadalaşdyrmagy we oňa hak tölemegi, ätiýaçlandyryş işini we beýleki dersleri;

- ýörite hünär derslerini: energetika pudagynyň kärhanalarynda, edaralarynda we guramalarynda buhgalterçilik hasaba alnyşynyň hem-de auditiň nazaryýet esaslaryny we önümçilik guralyşyny hem-de olaryň alnyp barlyşyny kesgitleýän ýörite dersleri, buhgalterçilik hasaba alnyşyň nazaryýetini, statistikanyň we ykdysady seljermäniň nazaryýetini, energetika pudagynda buhgalterçilik maliýe we dolandyryş hasaba alnyşyny, maliýe işini, auditi, salgytlary we salgyt salnyşyny, hojalyk-maliýe we dolandyryş hasaba alnyşyny, hasaba alnyşyň we maliýe hasabatlylygynyň halkara ülňülerini we beýleki dersleri;

- kärhanalarda buhgalterçilik hasaba alnyşynyň guralyşyny we ýöredilişini düzgünleşdirýän hukuk kadalaşdyryjy binýady resminamalaryny, tutuş kärhana boýunça we onuň bölümlerinde buhgalterçilik hasaba alnyşynyň guralyşyny, hojalyk işleriniň resmileşdirilişini, kärhananyň buhgalterçilik maliýe hasabatynyň mazmunyny we taýýarlanylyşyny;

- auditorlyk işiniň guralyşyny, geçirilişini we beýleki meseleleri;

- energetika pudagynyň maliýeleşdirilişini, kärhananyň hojalyk işleriniň barlanylyşyny;

- energetika pudagynda önümiň öndürilişiniň, energiýanyň paýlanyşynyň we ýerlenişiniň aýratynlyklaryny;

- bazar ykdysadyýetinde buhgalterçilik hasaba alnyşyň we maliýe hasabatlylygynyň halkara ülňülerine laýyklykda ýöredilişini.

# **Hünärmen şu aşakdakylary başarmalydyr:**

Hünärmen öz işine degişli kanunlary, hökümetiň çözgütlerini, buhgalterçilik hasaba alnyşy boýunça bellenen tertipde tassyklanan kadalaşdyryjy resminamalara goldanyp, şu aşakdakylary üpjün etmegi başarmalydyr:

* kärhanada buhgalterçilik hasaba alyş syýasatyny işläp taýýarlamagy;
* kärhana gelip gowuşýan pul serişdelerini, harytlary, maddy gymmatlyklary we esasy serişdeleri doly hasaba almagy, şeýle hem olaryň hereketi bilen baglanyşykly hojalyk amallarynyň buhgalterçilik hasaba alnyşynda beýan edilmegini;

- önümçilik harajatlarynyň we dolandyryş çykdajylarynyň bellenen kadalarynyň ýerine ýetirilmegini hasaba almagy, önümleriň, işleriň we hyzmatlaryň özüne düşýän gymmatynyň ykdysady taýdan esaslandyrylan kalkulýasiýasyny düzmegi;

- bellenen kadalara laýyklykda kärhananyň maliýe-hojalyk işiniň netijelerini takyk hasaba almagy;

* döwlet býujetine tölegleriň, döwlet durmuş ätiýaçlandyrmasyna geçirmeleri dogry hasaplamagy hem-de olary öz wagtynda geçirmegi;
* kärhananyň önümçilik birliklerinde we aýratyn balansa bölünen önümçiliklerinde buhgalterçilik hasaba alnyşyň we hasabatlylygynyň guralyşy hem-de ykdysady seljeriş meseleleri boýunça işgärlere düşündiriş bermegi;
* buhgalterçilik hasaba alnyşynyň ýazgylarynyň esasynda kärhananyň maliýe hasabatyny we beýleki hasabatlaryny bellenen möhletlerde düzmegi hem-de bellenen möhletlerde degişli edaralara bermegi;
* kärhananyň beýleki birlikleri we gulluklary bilen bilelikde kärhanada peýdalanylmaýan içerki mümkinçilikleri ýüze çykarmak hem-de ýitgileriň öňüni almak üçin, buhgalterçilik hasaba alnyşyň maglumatlary boýunça kärhananyň maliýe-hojalyk işiniň ykdysady seljermesini geçirmegi;
* maddy gymmatlyklary kabul etmegiň we goýbermegiň resmileşdirilişiniň bellenen düzgünleriniň berjaý edilişine gözegçilik etmegi;
* iş haky gorunyň dogry harçlanyşyna, wezipe aýlyk iş hakynyň bellenilişine, wezipe, maliýe we kassa düzgün-nyzamynyň berjaý edilişine gözegçilik etmegi;
* pul serişdelerini, maddy gymmatlyklary, esasy serişdeleri, hasaplaşyklary we töleg borçnamalaryny tükellemegiň kadalarynyň hem-de bellenen möhletleriniň berjaý edilişine gözegçilik etmegi;

- debitorlyk we kreditorlyk bergileriniň öz wagtynda hasaplaşygyna, töleg düzgün-nyzamynyň berjaý edilişine gözegçiligi amala aşyrmagy;

* ähli hasap işleriniň häzirki zaman hasaplaýyş maşynlarynda we kompýuterde ýerine ýetirmegi;
* hasap ýöretmek, gözegçiligi amala aşyrmak, seljerme geçirmek boýunça ýüze çykýan meseleleri özbaşdak we gysga möhletde çözmegi;
* hasaba alnyşyň we maliýe hasabatlylygynyň halkara ülňülerini özleşdirmek hem-de ony energetika kärhanalarynyň hasaba alnyşyna ornaşdyrmagy.

Kär häsiýetnamasynyň ähli şertlerini şu hünär boýunça hünärmenleri taýýarlaýan ýokary okuw mekdebi hem-de dolandyryjy guramalar gyşarnyksyz ýerine ýetirmelidir. Kär häsiýetnamasy hünärmenleri taýýarlaýan bilim edaralarynyň, hünärmeniň hünär derejesini ýokarlandyrýan edaralaryň okuw meýilnamasyny düzmekde esasnama we iş ýazgysy bolup hyzmat etmelidir.

Kär häsiýetnamasyna ylmyň we tehnikanyň gazananlaryna esaslanan üýtgetmeler we goşmaçalar diňe Türkmenistanyň Bilim ministrliginiň hem-de Türkmenistanyň Energetika ministrliginiň ylalaşmagy esasynda girizilip bilner.

|  |  |  |
| --- | --- | --- |
| **“YLALAŞYLDY“**  **Türkmenistanyň Bilim ministri**  **\_\_\_\_\_\_\_\_\_\_\_\_\_ M.Geldinyýazow**  **“\_\_\_\_” \_\_\_\_\_\_\_\_\_\_\_\_\_\_\_ 2019ý.** |  | **“YLALAŞYLDY“**  **Türkmenistanyň Energetika ministri**  **\_\_\_\_\_\_\_\_\_\_\_\_\_ M.Artykow**  **“\_\_\_\_” \_\_\_\_\_\_\_\_\_\_\_\_\_\_\_ 2019ý.** |