**Türkmenistanyň Ministrler Kabinetiniň Başlygynyň Orunbasarlary tarapyndan 2019-njy ýylyň “\_\_\_\_” \_\_\_\_\_\_\_\_\_\_\_\_\_\_ tassyklanan okuw meýilnamasyna goşundy**

**KÄR HÄSIÝETNAMASY**

**Hünär:** 2.15.05.02 Tehnologiki maşynlar we enjamlar

**Kär:** inžener-mehanik

Şu kär häsiýetnamasy Türkmenistanyň ýokary okuw mekdeplerinde „Tehnologiki maşynlar we enjamlar“ hünäri boýunça taýýarlanylýan inžener-mehanikleriň wezipelerini hem-de olaryň hünärine bildirilýän esasy talaplary kesgitleýär.

Kär häsiýetnamasy hünärmenleri taýýarlamagyň meýilnamasyny işläp düzmek, taýýarlanylmaly hünärmenleriň sanyny çaklamak, olaryň düzümini delillendirmek, ýokary okuw mekdebinde okuw-terbiýeçilik işlerini gurnamak, okuwyny tamamlan uçurymlaryň işlemeli ýerlerine ugradylyşyny, işe ýerleşdirilişini üpjün etmek we olaryň ýerine ýetirýän wezipeleriniň hünärine laýyklygyny seljermek üçin ulanylmalydyr.

**Hünärmeniň wezipesi**

„Tehnologiki maşynlar we enjamlar“ hünäri boýunça taýýarlanylýan inžener, düýpli we ýörite taýýarlygyna laýyklykda, ýokary bilimli hünärmene niýetlenen aşakdaky wezipeleri eýeläp biler:

Düzüji-taslaýjy ugry boýunça:

* taslamanyň (meýilnamanyň) maksadyny, düzüm böleklerini we olaryň özara baglanyşygyny gurnamak, öz ugry boýunça islegleri hasaba almak bilen ýumuşlaryň çözgüdinde döwrebaplaryny ýüze çykarmak;
* mehaniki, tehnologiki, düzüji, ulanylyş, estetiki, ykdysady ugurlaryň hasaba alynmagy bilen önümiň taslamasyny işläp düzmek;
* taýýarlanylýan önüme gerek bolan materiallary saýlamak üçin maglumat tehnologiýasyny peýdalanmak;
* tehnologiki maşynlarda we enjamlarda ýüze çykýan näsazlyklary düzetmekde döwrebap tehnologiýalardan peýdalanmak.

Önümçilik-tehnologiki ugry boýunça:

* önümi taýýarlamakda amatly tehnologiýany işläp düzmek;
* materiallaryň ilki başdaky hiliniň gözegçiligini, tehnologiki prosesleriň we taýýar önümiň hiliniň önümçilik barlagyny gurnamak we netijeli amala aşyrmak;
* önümçilik proseslerini amala aşyrmak üçin materiallary we enjamlary saýlamak;
* tehnologiki maşynlarda we enjamlarda amatly tehnologiýany saýlamak.

Guramaçy-dolandyryjy ugry boýunça:

* ýerine ýetiriji toparyň işini gurnamak, dürli pikirli şertlerde dolandyryjy çözgütleri kabul etmek;
* uzak, şeýle hem gysga möhletleýin meýilleşdirmelerde dürli taraplar bilen özara bähbitli gatnaşyklary (bahada, hilde, howpsuzlyk şertlerinde we ýerine ýetiriliş möhletinde) ýola goýmak we amatly çözgütleri kesgitlemek;
* önümiň talap edilýän hilini üpjün etmek üçin önümçilik we önümçilik däl harajatlary bahalandyrmak;
* tehnologiki maşynlaryň we enjamlaryň abatlanylyş işlerinde guramaçylygy iş meýilnamasyna laýyklykda gurnamak we dolandyrmak.

Ylmy-barlag işleri ugry boýunça:

* tehnologiki prosesleri, enjamlary we dolandyryjy serişdeleri peýdalanmakda, ylmy usullary we derňew serişdeleri ulanmak;
* synaglaryň meýilleşdirilmegini we netijeleri matematiki işläp bejermegiň usullaryny peýdalanmak;
* maşyngurluşygynyň täze tehnologiýasyny we önümler işlenip düzülende maglumat tehniki serişdeleri peýdalanmak.

**Hünärine bildirilýän umumy talaplar**

Hünärmen ýokary derejeli hünär taýýarlykly, medeniýetli we salyhatly, halkyň bähbidini arap bilýän Watanyna, halkyna, Prezidentine wepaly, häzirki zaman türkmen jemgyýetiniň talaplaryna, Türkmenistanyň Prezidenti Hormatly Gurbanguly Berdimuhamedowyň syýasatlaryna dogry düşünýän we olary gyşarnyksyz durmuşa geçirip bilýän şahs bolmalydyr.

Hünärmen köpçüligiň göwnünini tapmagy, oňa ýolbaşçylyk etmegi, işgärleri agzybirlik, maksada okgunlylyk, watansöýüjilik ruhunda terbiýelemegi, nazary bilimini we terbiýeçilik endiklerini yzygiderli we üznüksiz kämilleşdirmegi, öz ugrundan toplanan ylmy maglumatlary işinde ýerlikli ulanmagy, zähmeti ylmy esasda guramagy başarmalydyr.

Hünärmen düýpli ylmy we amaly taýdan taýýarlykly, hünärini kämil ele alan, öz bilimini, gözýetimini hemişe giňeltmäge we çuňlaşdyrmaga çalyşýan, köpçülik bilen agzybir işlemegi başarýan şahs bolmalydyr.

**Hünärmen şu aşakdakylary bilmelidir:**

* Sanly ykdysadyýetiň usullaryny peýdalanyp, önümçiligi dolandyrmaklygy;
* häzirki zaman, öňdebaryjy tehnologiýalary ulanyp, energiýany tygşytlamagy;

- hünäri boýunça daşary ýurt dillerindäki edebiýatlary we tehniki resminamalary peýdalanmagy;

* tehniki çyzgylary gurmaklygyň nazaryýetini;
* önümçilik we ylmy-barlag meselelerini çözmek üçin ýeterlik möçberde umumy we nazary dersleriň esaslaryny;
* ýokary guramalaryň we beýleki degişli ministrlikleriň buýruklaryny, görkezmelerini;
* ýerine ýetirilýän işe degişli usuly, kadalaşdyryjy we gözükdiriji resminamalary;
* işlenip düzülýän we peýdalanylýan tehniki serişdeleriň iş prinsipini, tehniki häsiýetnamasyny we konstruktiw aýratynlyklaryny;
* detallara, materiallara we tehniki resminamalara bildirilýän esasy talaplary;
* pudagyň we kärhananyň ykdysadyýetini, energomaşyngurluşyk önümçiliginiň meýilnamasyny işläp düzmegi, önümçiligi guramagyň we dolandyrmagyň esaslaryny, zähmeti we daşky gurşawy goramagyň meselelerini, zähmeti hukuk we nazary esaslarda guramagy;
* tehnologiki maşynlary we enjamlary ulanmaklygyň we abatlamaklygyň düzgünlerini.

**Hünärmen şu aşakdakylary başarmalydyr:**

* tehniki shemalary, maşyn agregatlarynyň detallarynyň çyzgysyny we ýygnama çyzgylaryny ýerine ýetirmekligi we okamaklygy;
* taslamagy, maglumat hyzmatlaryny etmegi, önümçiligi we zähmeti gurnamagy, şeýle hem dolandyrmagy, metrologiki üpjünçiligi, tehniki barlag boýunça ylmy-tehniki işleri ýerine ýetirmegi;
* tebigy resurslary, energiýa serişdelerini we materiallary tygşytly peýdalanmagy;
* tehniki resminamalary düzgüne laýyk ýöretmegi we usuly materiallary işläp düzmegi;
* esaslandyrylyp kabul edilen çözgütler üçin, tehniki-ykdysady derňewi toplumlaýyn geçirmegi;
* barlag işlerini geçirmek üçin işleri, enjamyň synagy we ony ulanylyşa ornaşdyrmak bilen bagly bolan taslamalary we meýilnamalary işläp düzmegi, şeýle hem tehniki serişdeleriň, ulgamlaryň, hadysalaryň, enjamlaryň we dürli tehniki resminamalaryň standartlaşdyrylyşy boýunça işleri ýerine ýetirmegi;
* gerek bolan tehniki maglumatlary, görkezijileri we alnan netijeleri umumylaşdyryp ulgamlaýyn çözgütleri çykarmagy;
* taslamalary, meýilnamalary, maksatnamalary we şertnamalary ýerine ýetirmekde usulyýet we amaly kömekleri bermegi;
* enjamyň ýagdaýyna we ulanylyşyna, şeýle hem tehniki çyzgylaryň taýýarlanylyşyna barlagy we gözegçiligi geçirmegi;
* bellenen talaplaryň, kadalaryň we düzgünleriň, standartlaryň berjaý edilmegine gözegçilik etmegi;
* işgärleriň ylmy-tehniki bilimlerini ýokarlandyrmak boýunça işleri gurnamagy;
* döredijilikli pikirleriň, oýlap tapyşlaryň, oýlap tapyjylyk teklipleriň ösdürilmegine ýardam bermegi, şeýle hem kärhananyň netijeli işini üpjün edýän ylmyň gazananlaryny önümçilige ornaşdyrmagy;
* kompýuterde ykdysady hasaplamalary ýerine ýetirmegi;
* ýüze çykýan meseleleri özbaşdak we gysga möhletde çözmegi;
* işgärleriň hünär derejesini ýokarlandyrmagy, tehniki howpsuzlyk boýunça düşündiriş işlerini geçmegi we iş ýazgylaryny ýöretmegi;
* ylmy-tehniki ösüşiň täzeliklerini özleşdirmegi we olary energomaşyngurluşyk pudagyna ornaşdyrmagy;
* zähmeti goramak çärelerini önümçilik şertlerinde doly amala aşyrmagy;
* tehnologiki maşynlary we enjamlary abatlamakda amatly döwrebap tehnologiýany saýlamaklygy we abatlamaklygyň meýilnamasyny işläp düzmekligi.

Kär häsiýetnamasynyň ähli şertlerini şu hünär boýunça hünärmenleri halk hojalygynyň talaplaryna laýyklykda taýýarlaýan ýokary okuw mekdepleri hem-de dolandyryjy guramalar gyşarnyksyz ýerine ýetirmelidirler. Häsiýetnama hünärmenleri taýýarlaýan bilim edaralarynyň, hünärmeniň hünär derejesini ýokarlandyrýan edaralaryň okuw meýilnamalaryny düzmekde esasnama we iş ýazgysy bolup hyzmat etmelidir.

Kär häsiýetnamasyna ylmyň we tehnikanyň gazananlaryna esaslanan üýtgetmeler we goşmaçalar diňe Türkmenistanyň Bilim ministrliginiň hem-de Türkmenistanyň Energetika ministrliginiň ylalaşmagy esasynda girizilip bilner.

|  |  |  |
| --- | --- | --- |
| **“YLALAŞYLDY“**  **Türkmenistanyň Bilim ministri**  **\_\_\_\_\_\_\_\_\_\_\_\_\_ M.Geldinyýazow**  **“\_\_\_\_” \_\_\_\_\_\_\_\_\_\_\_\_\_\_\_ 2019ý.** |  | **“YLALAŞYLDY“**  **Türkmenistanyň Energetika ministri**  **\_\_\_\_\_\_\_\_\_\_\_\_\_ M.Artykow**  **“\_\_\_\_” \_\_\_\_\_\_\_\_\_\_\_\_\_\_\_ 2019ý.** |